Nog lekkerlees stories – toortsie.com
Junie 22, 2021 ~ Toortsie
Nádat ek destyds my eie kinderjare neergeskryf het en gesien het wat dit vir my as persoon beteken, hoeveel vreugde dit vir my verskaf en ook die positiewe terugvoer wat ek kry van lesers, tesame met ons Goue Vroue wat 'n e-boek uitgegee het en ek die genot daarvan ervaar het, het ek nog 'n plan in my kop gehad. Ons het 'n Whattsappgroepie vir almal wat een of ander tyd saam met ons in die klas was op skool. Of dit nou slegs vir 'n jaar was en of dit ons hele skoolloopbaan was. Wat 'n heerlike groep mense! Ek het voorgestel dat ons ons onthoustories van skooldae moet neerpen en ek sou dan 'n e-boek daarvan maak. 'n Klompie persone het gereageer en die heerlikste, lekkerlag stories geskryf en vir my gestuur. En hier is ons boekie!
Jy kan maak wat jy wil, dit bly élke keer lekker. Hierdie e-boek is gratis beskikbaar en jy kan gerus joune gaan aflaai by Smashwords.com. Die boek is in 'n groot verskeidenheid e-boekformate beskikbaar, soos EPUB, Kindle, PDF. Kry gerus joune en as jy dit geniet, stuur sommer vir jou vriende ook die skakel. Dit is HIER te kry.
Hierdie week moet ek nou werk maak daarvan om my Toortsie 3, is dit nie? af te handel sodat dit finaal geproeflees kan word en na die grafiese kunstenaar kan gaan om gefinaliseer te kan word. Genade! Só kan 'n mens darem nie draai nie! Dis minder as 'n DAG SE WERK wat vir my oor is voor ek dit kan aangee! As ek nog 'n keer by my haarkapster moet kom en sê dat dit nog nie klaar is nie, skaam ek my dood!